# Casa-fàbrica Vermell-Franquesa

La casa-fàbrica Vermell-Franquesa és un edifici situat als carrers del Portal Nou, 31 i d'en Cortines, 8 de Barcelona. Com que no està catalogat, li correspon la categoria D (bé d'interès documental) atorgada per defecte a tots els edificis del districte de Ciutat Vella.

## Història

El 1771, el fabricant d'indianes Pere Vermell i Soler va adquirir en emfiteusi a la comunitat de la casa de Beates de Sant Agustí una finca als carrers del Portal Nou i d'en Cortines (antigament de la Tria Juïga), i el 1772, va demanar permís per a substituir-ne una part de la teulada al primer dels carrers, que amenaçava ruïna, per un terrat, elevant-ne així l'alçada, i novament per a eixamplar-ne una porta fins a 15 pams. El 1773, va demanar permís per a construir un primer pis i posar estenedors al carrer d'en Cortines.
El 1815, després de la mort del seu pare, els germans Pere, Miquel, Rita i Josepa Vermell i Ameller van establir en emfiteusi la propietat a Domènec Franquesa i Pujaló i al seu fill Ramon Franquesa i Fàbregas, fabricants d'indianes. Aquell mateix any, Domènec Franquesa va adquirir en emfiteusi un prat d'indianes a Sant Adrià del Besòs.
El 1821, va demanar permís per a reconstruir la façana del carrer d'en Cortines, segons el projecte del mestre de cases Pere Fiter, i novament el 1827 permís per a enderrocar la volada de la casa núm. 5 (antic) del carrer del Portal Nou i posar-hi una tortugada. El 1828, i per tal d'arrodonir la parcel·la, va fer una permuta amb el seu veí Francesc Trulla, i va fer reconstruir la façana del carrer del Portal Nou segons el projecte del mateix Fiter. Al Padró de fabricants del 1829, la seva fàbrica figurava amb 7 taules d'estampar, i el 1849 hi havia la fàbrica de teixits de cotó de Joan Llimona i la tintoreria de Manuel Borjas.
Aquell mateix any va morir Marianna Franquesa i Barral, filla de Ramon i neta de Domènec, i la finca fou heretada pel seu fill Domènec Call i Franquesa, advocat, que el 1871 la va vendre al metge Joan Rull i Xuriach per un total de 152.900 pessetes, que inclogué la redempció del cens imposat pels germans Vermell i Ameller.
El 1876, Ignasi Ordeix va demanar permís per a instal·lar una caldera de vapor de 4 CV a la seva fàbrica d'aprests del carrer d'en Cortines, 8. Tres anys després, una inspecció hi va trobar algunes deficiències a les instal·lacions, per la qual cosa l'Ajuntament va denegar el permís al seu germà Josep.

## Vegeu també

* Casa-fàbrica Vermell-Martí
* Casa Domènec Call
* August de Rull i Artós

## Referències

* ↑ «Fitxa 0 de Ciutat Vella». Catàleg de Patrimoni. Ajuntament de Barcelona.
* ↑ AHPB, notari Guillem Òdena, 28-10-1771.
* ↑ «Pere Vermell. Portal Nou. Aixecar la façana, fer obertures, pujar els estenedors». C.XIV Obreria C-1/1772-53. AHCB, 06-07-1772.
* ↑ «Pere Vermell. Fabricant d'Indianes. Portal Nou. Eixamplar una porta». C.XIV Obreria C-2/1772-118. AHCB, 11-12-1772.
* ↑ «Pere Vermell. Fabricant d'indianes. Portal Nou i Cortines. Afegir un pis, amb finestres i estenedors». C.XIV Obreria C-3/1773-41. AHCB, 19-04-1773.
* ↑ AHPB, notari Jaume Rigalt i Estrada, manual 1.165/16, f. 316-324, 10-06-1815.
* ↑ AHPB, notari Josep Maria Òdena, manual 1.187/13, f. 341v-346, 28-11-1815.
* ↑ Diario de Barcelona (edición mañana), 07-07-1870, p. 6909.
* ↑ «Domènec Franquesa. Cortines 5 i Porta Nova (Portal Nou). Casa. Aixecar la façana, modificar obertures i convertir dues finestres en balcons». C.XIV Obreria C-117/1821-021. AHCB, 20-02-1821.
* 1 2 3 4 5 6 7 Artigues i Vidal i Mas i Palahí, 2019.
* ↑ «Domènec Franquesa. Fabricant d'indianes. Porta Nova (Portal Nou) 5. Enderrocar la volada i posar una tortugada». C.XIV Obreria C-132/1827-151. AHCB, 16-10-1827.
* ↑ AHPB notari Salvador Fochs i Broquetas, 06-05-1828.
* ↑ «Domènec Franquesa. Fabricant d'indianes. Porta Nova (Portal Nou) 6. Casa. Enderrocar i edificar de quatre pisos amb balcons». C.XIV Obreria C-134/1828-076. AHCB, 18-04-1828.
* ↑ Guía general de Barcelona, 1849, p. 384, 389.
* ↑ «Registre de numeració dels carrers de Barcelona coetani i anterior a l'any 1853». Districte 2, 103. AMCB, 1853.
* ↑ El Consultor. Nueva guía de Barcelona, 1863, p. 31.
* ↑ «Domènec Call i Franquesa». Gran Enciclopèdia Catalana. Barcelona: Grup Enciclopèdia Catalana.
* ↑ AHPB, notari Josep Elias, 31-01-1849. Obertura del testament de Marianna Franquesa.
* ↑ «Joan de Rull i Xuriach». Galeria de Metges Catalans. Col·legi de Metges de Barcelona.
* ↑ AHPB, notari Josep Pla i Soler, manual 1.298/60, f. 911-922v, 11-4-1871, i 1.298/64, f. 746-751v, 15-03-1872, i f. 778-779v, 18-03-1872.
* ↑ «Ignacio Ordeix. Cortines 8. Instal·lar un generador de vapor a la seva fàbrica d'aprests». Q127 Foment 721 E. AMCB, 27-03-1876.

## Bibliografia

* Artigues i Vidal, Jaume; Mas i Palahí, Francesc. El model de casa fàbrica als inicis de la industrialització. Registre de fàbriques de Ciutat Vella de Barcelona 1738-1807/1808-1856, 2019, p. 250-253. ISBN 9788491562160.